בית"ר תמקד מאמץ בהבאת שחקן זר במקומו של קינדה - מועדון הכדורגל בית”ר ירושלים – אתר האוהדים
21/01/2020 21/01/2020 adminחדשאבל, אלירן עטר, וחנן ממן, חדשות, שחקן זר0 Comments
בקבוצה ממשיכים לעבוד על חיזוק, כשרק בשלב השני יפנו לשחקנים הישראלים שעל הפרק: אלירן עטר, ניב זריהן וחנן ממן. קשר ניגרי יגיע ביום רביעי וצפוי להיבחן בבית וגן
בבית”ר ירושלים אמנם שמחו על הניצחון אמש (שני), 1:3 על מכבי נתניה, אבל גם מודעים לכך שזה לא יספיק בטווח הארוך. למרות המחצית השנייה המצוינת של הקבוצה, המאמן רוני לוי הבהיר גם לתקשורת, כי הקבוצה חייבת להתחזק בשני שחקנים, אם ברצונה להגיע בתום העונה לאירופה. בשלב הראשון ימקדו בקבוצה את המאמצים בצירופו של שחקן זר, במקומו של גדי קינדה שצפוי לעזוב, וכבר מנהלים שם מו”מ עם מספר שמות אופציונליים. מי שינחת ביום רביעי הוא שדראק אסייגבו, קשר ניגרי, שצפוי להיבחן בבית וגן.
בשלב הבא ינסו להביא גם שחקן ישראלי, כאשר חמישה שמות נמצאים על השולחן: דן ביטון, אלירן עטר, אור דסה, ניב זריהן וחנן ממן. במידה ומול אחד מהם, ובמקביל גם מול הקבוצות שלהם, יבשילו התנאים, הוא עשוי לנחות בירושלים. גדי קינדה ימריא מחר לקנזס לשבוע של התרשמות, כאשר בכל הצדדים, הן מבחינת סוכנו דודו דהאן, והן מבחינת הקבוצות המעורבות (בית”ר ומ.ס. אשדוד) יש רצון שהעסקה תושלם, והוא יחתום על חוזה לארבע שנים בקבוצה מה-MLS. עם זאת, בבית”ר שבו והבהירו כי בישראל, קינדה ישחק רק אצלם.
מעבר לזה, בקבוצה החמיאו לכוכב הראשי של בית”ר אמש: לוי גארסיה. הקיצוני מטרינידד, שכבש צמד והפגין יכולת נהדרת, עורר התפעלות. “בעוד שנה הוא יהיה שווה הרבה יותר מ-4 מיליון יורו”, הודו שם, “אבל בינתיים יש לו עוד לאן להתפתח אצלנו”. גארסיה ספג מכה בקרסול במהלך המשחק, אך צפוי להיות כשיר למשחק הבא, ביום ראשון הקרוב מול סקציה נס ציונה. גם עידן ורד עשוי סוף סוף לקיים את הופעת החזרה שלו מהפציעה הארוכה, במשחק שייערך בטדי מול הקהל הביתי. ייתכן שגם אנטואן קונטה יהיה כשיר. בבית”ר הביעו הערכה לדן איינבינדר, שעלה לשחק למרות שסבל מבצקת בעין (ואף כבש).
גם מקסים גרצ’קין הרשים רבות את אנשי בית”ר. המגן השמאלי, בסה”כ בעונה השנייה שלו בליגת העל, צבר כוח ומשמעות בעמדה ולמרות התחרות שהגיעה מצידו של אורי מגבו, תקע יתד ורשם הופעה נהדרת עם שני בישולים. “כדורגל הוא מאוד דינמי”, הודה בראיון לאחר המשחק מול נתניה. “במועדון גדול כמו בית”ר, זה צפוי שיהיו שני שחקנים איכותיים על כל עמדה. היתה תקופה שהמאמן רצה שאשב על הספסל, אבל לקחתי את זה כמו מקצוען, והתקופה הזאת עשתה לי רק טוב. אני מקווה להמשיך ולהתקדם”.
בהמשך, גרצ’קין התייחס גם למצב הרעוע יחסית של הסגל, מבחינת השחקנים הפצועים והחסרים. “האם זה מוריד אותנו? אולי לפי הדיבורים מבחוץ. מעשית, זה לא קורה מבחינתנו. יש לנו סגל צעיר, אמנם, אבל איכותי, ויש שחקנים רבים שמחכים ורעבים להזדמנות. האחריות שלנו, כשחקנים, בזמן הלא פשוט הזה, זה לנצל אותו כדי להמשיך להתקדם”.
ומה באשר לחברו לקבוצה, גדי קינדה? “מאחלים לו את כל ההצלחה. ברור שהוא יחסר לנו, מקצועית וחברתית, אבל אנחנו ממשיכים קדימה”. האם הם עומדים בקשר איתו? “אני לא יודע מה עובר לגדי בראש, אבל כל שחקן שואף להתקדם. זו דרכו של הכדורגל. אנחנו מקווים שיצליח, ובכל מקרה נהיה מאחוריו”.
מקור : one.co.il